**Szám:** 1-7/2021.

7. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2022. július 28-i rendes, nyilvános ülésére**

**Tárgy:** Május 1. utcai lakótelkek tervezése

**Tisztelt Képviselő-testület!**

Zalaszentgrót Város Önkormányzata felé egyre nagyobb lakossági igény merül fel lakótelkek vásárlására. Az önkormányzat ezen igények kielégítésére a 129/2021. (IX.30.) számú képviselő-testületi határozatával döntött a Szentpéteri utca végén található 010004/1 hrsz.-ú külterületi ingatlan egy részének belterületbe vonásáról, végleges máscélú hasznosításáról lakótelkek kialakítása érdekében. A döntés alapján várhatóan az év végén 6 db építési telek értékesítése indulhat meg pályáztatás útján.

A telkek kialakításának megindulása óta beérkezett további vásárlási igények azt mutatják, hogy további építési telkek kialakítására is szükség van.

Az Önkormányzat a korábbi években a Május 1. utcai ingatlanok mögött keleti irányban elhelyezkedő önkormányzati ingatlant az alább látható kép alapján 35 ingatlanra oszttatta meg lakótelkek kialakítása érdekében.



(Megj.: Az előterjesztés 1. számú mellékletében a Helyi Építési Szabályzat szerkezeti tervéből is látható az érintett lakóövezeti területrész.)

A lakótelkek nincsenek közművesítve, illetve a telkek előtti utakról közvetlenül sem érhető el a közmű, így a telkek értékesíthetősége érdekében szükséges ezen új lakópark közművesítésének megterveztetése, majd később ez alapján annak kivitelezése.

A telkek vízellátásának, szennyvízelvezetésének, út- és, járdaépítésének, csapadékvíz-elvezetésének, valamint közvilágításának tervezésére kért árajánlatok alapján a tervezési költségek várhatóan bruttó 10 millió forintba kerülnek.

A költségek finanszírozása a Zalaszentgrót, Balatoni u. 52. szám alatti ingatlan értékesítéséből befolyt összegből biztosítható.

A Gazdasági és Városfejlesztési Bizottság az előterjesztést a 2022. július 21-i ülésén megtárgyalta, a 62/2022. (VII. 21.) számú határozatával elfogadta, és a Képviselő-testület részére elfogadásra javasolja

A város fejlődése és a helyi letelepedés támogatása érdekében fontos új építési telkek kialakítása, így kérem a T. Képviselő-testületet, hogy az előterjesztést szíveskedjen megtárgyalni, majd az alábbi határozati javaslatot elfogadni:

**Határozati javaslat:**

Zalaszentgrót Város Önkormányzatának Képviselő-testülete a Május 1. utcai lakótelkek közművesítésének tervezésére bruttó 10.000.000, - Ft forrást biztosít a Zalaszentgrót, Balatoni u. 52. szám alatti ingatlan értékesítéséből befolyt összeg terhére.

A Képviselő-testület felhatalmazza a polgármestert a lakótelkek közművesítésének tervezéséhez szükséges intézkedések megtételére.

**Határidő:** 2023. december 31.

**Felelős:** Baracskai József polgármester

**Zalaszentgrót**, 2022. július 25.

**Baracskai József**

polgármester

A határozati javaslat a törvényességi előírásnak megfelel.

**Dr. Simon Beáta**

jegyző

1. számú melléklet

