Szám: 1-7/2022. 4. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2022. július 28-i, rendes, nyilvános ülésére**

**Tárgy:** A Zalaszentgróti Napköziotthonos Óvoda - Bölcsőde alapító okiratának módosítása

**Tisztelt Képviselő-testület!**

Az államháztartásról szóló 2011. évi CXCV. törvény 9. § a) pontja szerint – ha törvény eltérően nem rendelkezik – a költségvetési szerv irányítása többek között az alapító okirat elfogadására és módosítására vonatkozó hatáskör gyakorlását jelenti. Ennek megfelelően Zalaszentgrót Város Önkormányzatának Képviselő-testülete, mint a Zalaszentgróti Napköziotthonos Óvoda – Bölcsőde (a továbbiakban: Intézmény) irányító szerve jogosult az intézmény alapító okiratának módosítására, amelyre a legutóbbi alkalommal a 2019. július 25-i képviselő-testületi ülésen meghozott 81/2019. (VII. 25.) számú határozattal került sor.

A nemzeti köznevelésről szóló 2011. évi CXC. törvény (a továbbiakban: Nkt.) 47.§ (1) bekezdése alapján „*A sajátos nevelési igényű gyermeknek, tanulónak joga, hogy különleges bánásmód keretében állapotának megfelelő pedagógiai, gyógypedagógiai, konduktív pedagógiai ellátásban részesüljön attól kezdődően, hogy igényjogosultságát megállapították. A különleges bánásmódnak megfelelő ellátást a szakértői bizottság szakértői véleményében foglaltak szerint kell biztosítani.”*

Ezen rendelkezésre tekintettel az Intézmény Alapító Okiratának 4.3. pontja az Intézmény, mint költségvetési szerv alaptevékenységeként jelöli a *„…többi gyerekkel együtt nevelhető sajátos nevelési igényű gyermekek óvodai nevelését, … a többi gyermekkel együtt nevelhető sajátos nevelési igényű gyermekek bölcsődei ellátását…”*

A sajátos nevelési igényű gyermek, tanuló fogalmát az Nkt. 4. 0. 25. pontja határozza meg az alábbiak szerint: „*az a különleges bánásmódot igénylő gyermek, tanuló, aki a szakértői bizottság szakértői véleménye alapján mozgásszervi, érzékszervi (látási, hallási), értelmi vagy beszédfogyatékos, több fogyatékosság együttes előfordulása esetén halmozottan fogyatékos, autizmus spektrum zavarral vagy egyéb pszichés fejlődési zavarral (súlyos tanulási, figyelem- vagy magatartásszabályozási zavarral) küzd.”*

Az Intézményben a sajátos nevelési igényű gyermekek száma 15 fő, amely 7 csoportra vetítve átlagosan 2-3 főt jelent. Ez jelentősen megterheli a maximális létszámmal működő csoportban dolgozókat, illetve több pedagógiai asszisztens foglalkoztatását indokolná.

A sajátos nevelési igényű gyermekek neveléséhez, oktatásához szükséges speciális szakképzettséggel rendelkező szakember utazó gyógypedagógusi, utazó konduktori ellátását a Zalaszentgróti Koncz Dezső Óvoda, Általános Iskola, Kollégium, Készségfejlesztő Iskola és Egységes Gyógypedagógiai Módszertani Intézmény biztosítja, amely intézmény 2022. szeptember 01. napjától speciális óvodai csoporttal is bővül, így a sajátos nevelési igényű gyermekek ellátása településen belül megoldható.

Ezzel összefüggésben az Intézmény vezetője részéről 2022. június 13-án kérelem érkezett, amelynek tárgya a hatályos Alapító Okirat módosításának kezdeményezése.

Jelenleg az Alapító Okirat általános megfogalmazásban tartalmazza a sajátos nevelési igényű gyermekek óvodai nevelésének, ellátásának szakmai feladatait.

A kérelem tárgya, hogy 2022. szeptember 01. napjától az Alapító Okirat ne általánosságban, hanem a sajátos nevelési igény típusának és súlyosságának megfelelően tartalmazza, hogy milyen mértékű sérüléssel érintett gyermek az, aki az óvodába felvehető és ezáltal a többi gyermekkel integrált nevelésben részesül, illetve milyen mértékű fogyatékosság az, amelynek fennállása esetén már nem.

Az Intézmény által javasolt módosítás alapján az enyhe értelmi fogyatékos, beszédfogyatékos, valamint a kevert specifikumú fejlődési zavarral érintett gyermek felvehető, ugyanakkor a mozgásszervi, érzékszervi (látási, hallási) középsúlyos, súlyos értelmi fogyatékos, autizmus spektrum zavarral küzdő, down, vagy halmozottan fogyatékos gyermek, továbbá az egyéb pszichés fejlődési zavarral (súlyos tanulási, figyelem- vagy magatartásszabályozási zavarral) küzdő gyermek Intézmény keretein belüli nevelése már nem javasolt, tekintettel arra is, hogy számukra a sajátos nevelési igény típusának és súlyosságának megfelelő intézményi ellátás megfelelő szakemberekkel helyben is biztosított.

A fentiekben tervezett módosítás révén az Intézmény Alapító Okiratának 4.3 pontja az alábbi szövegrésszel egészül ki:

**„A költségvetési szervbe felvehető a szakértői bizottság szakértői véleménye alapján az enyhe értelmi fogyatékos, beszédfogyatékos, valamint a kevert specifikumú fejlődési zavarral érintett gyermek. A költségvetési szervbe nem vehető fel a szakértői bizottság szakértői véleménye alapján mozgásszervi, érzékszervi (látási, hallási) középsúlyos, súlyos értelmi fogyatékos, autizmus spektrum zavarral, vagy egyéb pszichés fejlődési zavarral (súlyos tanulási, figyelem- vagy magatartásszabályozási zavarral)****küzdő, down, vagy halmozottan fogyatékos gyermek.”**

Az Nkt. 4.§ 11. pontja alapján intézményátszervezésnek minősül „*minden olyan fenntartói döntés, amely az alapító okirat, szakmai alapdokumentum 21. § (3) bekezdés c)-j) pontjában felsoroltak bármelyikének módosulásával jár, kivéve a jogszabályváltozásból eredő módosítást és az olyan vagyont érintő döntést, amely vagyon a feladatellátáshoz a továbbiakban nem szükséges”*

Az Nkt. 21. § (3) bekezdésének c)-j) pontjai az alábbiakat határozzák meg:

*„A köznevelési intézmény alapító okirata, szakmai alapdokumentuma tartalmazza*

*c) az intézmény típusát,*

*d) az intézmény*

*da) feladatellátási helyét,*

*db) székhelyét,*

*dc) tagintézményét,*

*dd) telephelyét,*

*e) feladatellátási helyenként az alapfeladatának jogszabály szerinti megnevezését,*

*f) nevelési, oktatási feladatot ellátó feladatellátási helyenként felvehető maximális gyermek- vagy tanulólétszámot alapfeladatonkénti és munkarendenkénti bontásban,*

*g) iskolatípusonként az évfolyamok számát,*

*h) alapfokú művészetoktatás esetén a művészeti ágak, azon belül a tanszakok megnevezését,*

*i) szakgimnázium esetén a szakképesítés megnevezését, azonosító számát, szintjét, szakiskola esetén a szakképesítés, szakma, részszakma megnevezését, azonosító számát, szintjét,*

*j) a feladatellátást szolgáló vagyont, továbbá a vagyon feletti rendelkezés vagy a vagyon használati jogát,”*

A tervezett módosítás az Alapító Okiratban szereplő alapfeladat részben érinti, így az Nkt. 83.§ (3)-(4) bekezdéseire tekintettel a döntés meghozatala előtt a jogszabályban meghatározott szervezetek véleményének megkérése folyamatban van.

Az államháztartásról szóló törvény végrehajtásáról szóló 368/2011. (XII. 31.) Korm. rendelet 167/C. § (1) bekezdés d) pontja, valamint (5) bekezdése szerint a költségvetési szerv létesítő okiratát érintő módosítást az alapítói jogokat gyakorló szerv az alapító okirat módosítását tartalmazó okirat, valamint a módosításokkal egységes szerkezetbe foglalt alapító okirat csatolásával, a változás-bejelentési kérelem benyújtásával kérheti a Magyar Államkincstártól az adat keletkezésétől, illetve megváltozásától számított 15 napon belül.

A Szociális és Humán Ügyek Bizottsága az előterjesztést a 2022. július 21-i ülésen megtárgyalta és a 21/2022. (VII. 21.) számú határozatával javasolja Zalaszentgrót Város Önkormányzata Képviselő-testületének a határozati javaslat elfogadását.

Kérem a Tisztelt Képviselő-testületet, hogy vitassa meg az előterjesztést és fogadja el a következő határozati javaslatot:

**Határozati javaslat:**

Zalaszentgrót Város Önkormányzata Képviselő-testülete a Zalaszentgróti Napköziotthonos Óvoda - Bölcsőde módosító okiratát, valamint a módosításokkal egységes szerkezetbe foglalt alapító okiratát az előterjesztés 1-2. számú mellékletének megfelelően elfogadja.

A Képviselő-testület felhatalmazza a polgármestert a módosító okirat aláírására, valamint arra, hogy kérelmet nyújtson be a Magyar Államkincstár Zala Megyei Igazgatóságához a törzskönyvi nyilvántartáson történő átvezetés céljából.

A Képviselő-testület felkéri a jegyzőt, hogy a változások törzskönyvi nyilvántartásban történő átvezetése érdekében tegye meg a szükséges intézkedéseket.

*Határidő:* 2022. augusztus 12.

*Felelős:* Baracskai József polgármester

Dr. Simon Beáta jegyző

Zalaszentgrót, 2022. július 25.

***Baracskai József***

polgármester

A határozati javaslat a törvényességi

követelményeknek megfelel.

***Dr. Simon Beáta***

jegyző